Tudengite teatripäevad

Tudengite teatripäevad on Viljandis toimuv iga-aastane rahvusvaheline ja kultuuriline harrastusteatrite festival, mis leiab aset veebruaris Tartu Ülikooli Viljandi kultuuriakadeemias.Sitska, B.(2020). Teatrifestival "Tudengite teatripäevad 2019" [Loov-praktiline lõputöö] Tartu Ülikooli Viljandi Kultuuriakadeemia. DSpace. https://dspace.ut.ee/bitstream/handle/10062/67652/sitska.birgit_2020.pdf?sequence=1&isAllowed=y

Viljandi kultuuriakadeemia (Viljandi Culture Academy) on Tartu Ülikooli üksusena rahvusvaheliselt tunnustatud pärimuskultuuri edendaja, omakultuuri kontseptsiooni kandja, regionaalne haridus-, loome- ja arenduskeskus ning arvamusliider Eesti ühiskonnas.Tartu Ülikooli Viljandi Kultuuriakadeemia. (2021). Viljandi kultuuriakadeemia põhikiri. lhttps://viljandi.ut.ee/sites/default/files/2022-04/kehtib_alates_01_01_2021_viljandi_kultuuriakadeemia_pohikiri.pdf

Teatrifestival on suunatud üliõpilastele eri riikidest ja linnadest ning seda korraldavad Viljandi kultuuriakadeemia kultuurikorralduse õppekava üliõpilased, kelle peamine eesmärk on jätkata Eesti üliõpilasteatreid ja teatrihuvilisi üliõpilasi ühendava festivali traditsiooni. Birgit Sitska on oma lõputöös tõstnud näitena esile järgmised teatripäevade eesmärgid: 

 üliõpilastel on võimalus eksponeerida oma teatriharrastust üleriigilisel tasandil;
 festival annab ülevaate Eesti tudengiteatrite ja muude loominguliste üliõpilaste koosluste arengust;
 kõrgkoolides on motiveeritud ja elav harrastusteatrite tegevus;
 festival edendab ühiste huvidega noorte suhtlust kõrgkoolide vahel; 
 festival teavitab laiemat üldsust tudengiteatrite olemasolust;
 Eestis toimuvate üliõpilasürituste korraldajad saavad võimaluse koostööks.

Festivalil saavad kultuurikorralduse õppekava üliõpilased praktilisi kogemusi ürituse korraldamiseks ning soovi korral teha viimasel aastal festivaliga seoses seminaritöö. Tudengite teatripäevad on Eestis ainuke nii suuremahuline teatrifestival, kus saavad osaleda nii rahvusvahelised kui ka kodumaised üliõpilaste harrastusteatrite trupid. Lisaks etendustele ja aruteludele toimuvad igal aastal erinevad õpitoad. 

 Ajalugu 
Tudengite teatripäevad toimusid esimest korda 2003. aasta veebruaris. Festivali asutas Katrin Nielsen, kes oli Viljandi Kultuurikolledži huvijuht ja loovtegevuse õppejõud ning kes andis ka draamaõpetuse tunde. Draamaõpetuse tundides valmisid lühikesed lavastused, mida ei olnud kuskil ette kanda. Esinemissoovi tõttu alustaski Nielsen tudengiteatrite päevi. Esimese festivali eestvedajad olid lisaks temale üliõpilased Kaja Hirv ja Vilja Rebane, kes näitasid üles aktiivsust ja soovi seda festivali edasi korraldada. Sellest ajast peale ongi festivali eestvedajad just tudengid.Känd, H. (2011). 9. Tudengite Teatripäevad [Lõputöö]. Tartu Ülikooli Viljandi Kultuuriakadeemia.DSpace. https://dspace.ut.ee/bitstream/handle/10062/17865/kand_hannele_2011.pdf?sequence=5&isAllowed=n 

Alguses kutsuti festivali tudengiteatrite päevadeks, aga projekti sooviti mõtteliselt ja sõnaliselt laiendada, et festival oleks kõigile teatrist huvitatud üliõpilastele, mitte ainult tudengiteatritele. Nimemuudatus tehti 2007. aastal ehk viiendal toimumisaastal. 

 Kontseptsioon 
Tudengite teatripäevad toimuvad veebruarikuus ehk kevadsemestri alguses ja kestavad kolm päeva. Festival toimub Viljandi linnas ning avaldab turunduslikku mõju mitmetele Viljandis tegutsevatele ettevõtetele ja asutustele.Kalda, M, C. (2021). Teatrifestival "Tudengite teatripäevad 2020" [Loov-praktiline lõputöö] Tartu Ülikooli Viljandi Kultuuriakadeemia. DSpace. https://dspace.ut.ee/bitstream/handle/10062/72197/Kalda.MargusChristopher_2021.pdf?sequence=1&isAllowed=y Pika aja vältel on teatripäevi korraldatud koostöös paljude mittetulundusühingute ja Viljandi linnas tegutsevate asutustega, näiteks Teatrilabor, MTÜ Kultuur Aitab Hingata, Viljandi Avatud Noortetuba, Viljandi Linnaraamatukogu, MTÜ UUP! ja kultuuriakadeemia, mis on kõik olnud kas kunagi või on siiani seotud tudengite teatripäevadega.

Festivali formaat on aastate jooksul jäänud suuresti samaks. Kolmepäevasel festivalil esinevad trupid nii Eestist kui välismaalt, lisaks toimuvad erinevad töötoad ja arutelud ning sündmus lõpeb traditsiooniliselt suure õhtuse peoga ehk Festivali Klubiga.

Tudengi teatripäevadest on igal aastal osa võtnud Tallinna Tehnikaülikooli T-Teater, RUUTU10 improteater, Tartu Ülikooli Üliõpilasteater, Tartu Ülikooli Pärnu Kolledži tudengiteater K-äng2 ja Tallinna Ülikooli Üliõpilasteater TYYT.Semevsky, L. (2022). Tudengite Teatripäevad 2022. [Loov-praktiline lõputöö] Tartu Ülikooli Viljandi Kultuuriakadeemia. DSpace. https://dspace.ut.ee/bitstream/handle/10062/82358/semevsky.%20laura_2022.pdf?sequence=1&isAllowed=y

Rahvusvaheliseks sai festival 2010. aastal, kui sellel hakkasid osalema ka trupid Soomest, Lätist ja Leedust. Välismaistest truppidest on festivalil osalenud kõige sagedamini Helsingist külla tulnud Ylioppilasteatteri ja Kellariteatteri.

Festival ei ole võistlus – ainsa auhinnana antakse välja publiku lemmiku auhind.Kaugema, T. (2017). Teater. Pealelend - Liina Koitla, tudengite teatripäevade peakorraldaja. Sirp. https://www.sirp.ee/s1-artiklid/teater/pealelend-liina-koitla-tudengite-teatripaevade-peakorraldaja/ Lavastustele annab tagasisidet teatri professionaalidest koosnev Kolm Tarka, kuhu kuuluvad Eesti näitlejad, lavastajad, kirjanikud ja kultuuritegelased. Kolm Tarka annavad peale igat lavastust nõu nähtud lavastuse kohta ja avaldavad oma arvamust. Kolme Targana on tudengite teatripäevadel osalenud Kata-Riina Luide, Veljo Reinik, Jaanika Juhanson, Karol Kuntsel, Vallo Kirs, Mait Joorits ja teised. Viimati toimunud 2022. aasta festivali Kolm Tarka olid Viljandi näitleja Lauli Koppelmaa, lavastaja Andres Noormets ja Viljandi Kultuuriakadeemia lavastajatöö erialaõppejõud, varasem Musta Kasti lavastaja ja harrastusteatrite liikumise eestkõneleja Lennart Peep.

2022. aasta festivali sihtrühma kuulusid peale üliõpilaste kooliteatrite trupid, sest mitmed harrastusteatrite trupid ei saanud koroonakriisi ajal piisavalt proove teha ega julgenud seetõttu festivalil lavale astuda.

Tudengite teatripäevi korraldab peamiselt TÜ Viljandi kultuuriakadeemia 10–25-liikmeline meeskond, kuhu kuuluvad projektijuht, programmipealik, turunduspealik, tehnikapealik, pressipealik, Eesti truppide koordinaator, välistruppide koordinaator, melupealik, sponsorluspealik, infopealik ja olmepealik. Meeskonna teeb edukaks ka see, et kasutatakse ära iga inimese kõige tugevamad küljed. 

 Koroonakriisi teatriseminar 
Maailma tabanud koroonakriisi ajal tuli 19. tudengite teatripäevi korraldades arvestada karantiiniolukorraga. Koroonapandeemia statistikat jälgides lükati pingelise aja tõttu festivali esialgne programm aprilli lõppu. Plaan oli festivali pidada vähendatud publikuga ning esitada teatritruppide lavastused veebi vahendusel. Märtsis kehtima hakanud Vabariigi Valitsuse kehtestatud piirangute tagajärjel ei saanud ka see plaan teoks ning saadi kinnitus, et festival jääb ära.Sirel, J. (2021). 19. Tudengite Teatripäevade korraldamine. [Lõputöö]. Tartu Ülikooli Viljandi Kultuuriakadeemia.DSpace.https://dspace.ut.ee/bitstream/handle/10062/72201/Sirel.Johann_2021.pdf?sequence=1&isAllowed=y

Soovist jätkata traditsiooni korraldati tavapärase festivali asemel teatriseminar, mis toimus 1. mail 2022. Teatriseminar kestis ühe päeva Zoomi vahendusel. Programm algas avamisega, mille järel sai osa võtta paneeldiskussioonist, kus räägiti festivali algusaastatest ja kujunemisest. Seminaril esinesid veebi teel ka Viljandi kultuuriakadeemia muusikud. Seminar lõppes Sander Õiguse püstijalakomöödia etendusega. 

19. teatripäevade peakorraldaja Johann Sirel on oma lõputöös kirjutanud: "Tulemustest kõige olulisem on see, et hoolimata festivali ärajäämisest suutsime Tudengite Teatriseminariga hoida üleval teatrifestivali järjepidevust. Me olime pildis ja me pakkusime teatritruppidele seda ühtekuuluvustunnet, mida see festival on aastatega neis tekitanud."

Viited

Kategooria:Viljandi
Kategooria:Eesti teatrifestivalid